Virallinen lehti nro C 297 , 15/10/1999 s. 0051



KIRJALLINEN KYSYMYS E-3143/98 esittäjä(t): Joaquín Sisó Cruellas (PPE) komissiolle (16. lokakuuta 1998) Aihe: Kansainvälinen lukutaidon päivä Viime syyskuun 8. päivänä vietettiin ONU:n ja UNESCO:n julistamaa kansainvälistä lukutaidon päivää, jonka tarkoituksena oli lisätä tietoisuutta koko maailmassa ja saada aikaan maailmanlaajuinen sitoutuminen koulutus- ja kehitysasioiden edistämiseen. Siitä huolimatta on arvioitu, että yli 15-vuotiaista on vuonna 2005 lukutaidottomia melkein 870 miljoonaa. Espanjan tilastokeskuksen tietojen mukaan Espanjassa on yli miljoona lukutaidotonta, joista 960 000 on naisia ja 380 000 miehiä. Haluaisin, että komissio vastaisi seuraaviin aihetta koskeviin kysymyksiini: - Voisitteko kertoa, kuinka paljon Euroopan unionissa on lukutaidottomia, ja mikäli mahdollista, toimittaa minulle selvityksen lukutaidottomien prosenttimääristä jokaisessa jäsenvaltiossa sekä antaa miehiä ja naisia koskevat luvut erikseen? - Mitä konkreettisia toimia unioni toteuttaa lukutaidottomuuden poistamiseksi? Komission jäsenen Édith Cressoninkomission puolesta antama vastaus (27. marraskuuta 1998) Neuvostossa kokoontuneiden opetusministereiden päätelmät, jotka koskevat lukutaidottomuuden torjunnan tehostamiseen tähtäävää eurooppalaista ohjelmaa, annettiin 14. toukokuuta 1987. Päätelmissä todettiin lukutaidottomuuden aiheutuvan osaksi kouluun liittyvistä tekijöistä, mutta lisäksi se on usean toisiaan vahvistavan tekijän tulos. Näitä tekijöitä ovat sosiaaliset, maantieteelliset, lääketieteelliset ja psykologiset seikat sekä se, että kulttuurista johtuvat vaatimukset eivät vastaa tiedotusvälineiden, tietotekniikka mukaan luettuna, käyttämien kielten asettamia vaatimuksia. Päätelmissä katsottiin myös, että oppivelvollisuudella ei yksistään pystytä pitämään lukutaidottomuusongelmaa kurissa. Olisikin tehtävä aloitteita osana kokonaisvaltaista strategiaa, jotta voitaisiin sekä ehkäistä lukutaidottomuutta kouluissa että parantaa luku- ja kirjoitustaidon opettamista aikuisille. Lukutaidottomuuden hävittämisestä jäsenvaltioissa 21. huhtikuuta 1993 annetussa Euroopan parlamentin päätöslauselmassa A3-0400/92 katsotaan, että lukutaidottomuutta ja erityisesti aikuisten funktionaalista lukutaidottomuutta on edelleen yhteisössä ja että jäsenvaltiot eivät ota sitä riittävästi huomioon. Päätöslauselmassa korostettiin lisäksi, ettei Euroopassa ole käytössä lukutaidottomuuden määritelmää. Yhteisen lähestymistavan puuttuminen heikentää alalla tehtävien tutkimusten tasoa. Parlamentti kehotti Euroopan unionin toimielimiä sekä kansallisia, alueellisia ja paikallisia tahoja tehostamaan rahallisten ja henkilöstöresurssiensa käyttöä, jotta yhteisön väestölle voidaan taata sille kuuluva perusoikeus: oikeus koulutukseen ja takuu vähimmäistietojen saannista. Komissiolla ei ole erityistoimia lukutaidottomuuden alalla, mutta tiettyihin Sokrates-, Leonardo da Vinci- ja Nuorten Eurooppa -ohjelmien hankkeisiin sisältyy toimia tällä alalla. Nämä toimet on tarkoitettu vaikeassa asemassa oleville ihmisille, sekä nuorille että aikuisille. Myös Euroopan sosiaalirahasto rahoittaa, erityisesti osana tavoitetta 3, toimia, joissa keskitytään epäedullisessa asemassa oleviin ihmisiin. Näihin toimiin saattaa sisältyä myös lukutaidottomuuden torjunta.